महाराजगंज/देवरिया. नरेंद्र मोदी ने बुधवार को महाराजगंज में यूपी सरकार पर जमकर निशाना साधा। उन्होंने कहा कि आज मैं यूपी सरकार का चिट्ठा अपने साथ लाया हूं। इसके बाद पीएम ने up.gov.in का जिक्र किया, जो सपा सरकार की ऑफिशियल वेबसाइट है। उन्होंने बताया कि इसमें लिखा है कि यूपी में जिंदगी छोटी और अनिश्चित है। इस मामले में उत्तर प्रदेश सहारा अफ्रीका जैसा है।
वेबसाइट पर और क्या दी गई है जानकारी?
- वेबसाइट के एक सेक्शन में यूपी की 50 साल की इकॉनमी के बारे में बताया गया है। इसमें कई सेक्शन हैं, जैसे- पापुलेशन, अर्बनाइजेशन, गरीबी, स्वास्थ्य, एजुकेशन।
- इसमें से मोदी ने अपनी स्पीच के दौरान हेल्थ सेक्शन में दी गई जानकारी का जिक्र किया। इसमें लिखा है- ''यूपी में जिंदगी छोटी और अनिश्चित है। यहां महिलाएं 55 साल से कम समय तक जीवित रहती हैं। 141 प्रति हजार की मृत्यु दर है, जो काफी ज्यादा है। इस हिसाब से यूपी, सहारन अफ्रीका जैसा दिखता है, जहां 53 साल संभावित आयु है और 160 प्रति हजार की मृत्यु दर है।''
- ''भारत के दूसरे राज्यों को देखें तो यूपी में सबसे ज्यादा अंडर 5 मोरटैलिटी रेट है। दूसरी सबसे ज्यादा क्रूड डेथ रेट है। तीसरी सबसे कम लाइफ एक्सपेंटेंसी है।''
- ''1980 के मध्य में 1 लाख लोगों पर 931 मातृ मृत्यु दर थी। अगर कोई लड़की केरल में जन्म लेती है तो ऐसा माना जाता है कि वो यूपी के मुकाबले केरल में 20 साल ज्यादा जिएगी।''
- ''अनुमान है कि जिस समय उसकी मौत होगी, उसकी उम्र यूपी में जन्मी लड़की से 6 टाइम ज्यादा होगी। हाल में हुए नेशनल फैमिली हेल्थ सर्वे की मानें तो बिहार के बाद यूपी दूसरे स्थान पर है, जहां 5 साल से कम उम्र के बच्चे अल्पपोषण का शिकार हैं।''
- ''यूपी का डेमोग्राफिक ट्रॉन्जिशन भी धीमा है। देश के बाकी राज्यों के मुकाबले यूपी में सबसे ज्यादा जन्म और प्रजनन दर है।''
सोशल इंडीकेटर्स ऑफ यूपी का भी मोदी ने किया जिक्र
- महाराजगंज के बाद मोदी ने देवरिया की रैली में भी वेबसाइट पर दी गई जानकारी का जिक्र किया। उन्होंने कहा- वेबसाइट पर लिखा है कि लगभग यूपी के सारे सामाजिक संकेतक (सोशल इंडीकेटर्स) दर्शाते हैं कि प्रदेश देश के 16 प्रमुख राज्यों में से 13वें या 14वें स्थान पर आता है।
- बिहार और ओडिसा दो ही ऐसे राज्य हैं जो सोशल डेवलपमेंट इंडिकेटर्स जैसे मेडिकल फैसिलिटीज, प्राइमरी स्कूल्स में टीचर-प्युपिल रेशियो, बर्थ रेट, डेथ रेट, इन्फैन्ट मॉर्टेलिटी रेट, लिटरेसी, पर कैपिटा इन्कम, गांवों में बिजली के मामलों में यूपी से पीछे हैं।
क्या कहना है एक्सपर्ट्स का?
- इस मामले में dainikbhaskar.com ने पाॅलिटिकल एक्सपर्ट और सीनियर जर्नलिस्ट श्रीधर अग्निहोत्री, योगेश त्रिपाठी, सोशल वर्कर संजय कुमार और डॉ. देवेंद्र नेगी से बातचीत की। उन्होंने यूपी सरकार की वेबसाइट पर दी गई जानकारी के बारे में बताया कि उसमें कितना सच है।
#यूपी में जिंदगी छोटी और अनिश्चित
- एक्सपर्ट श्रीधर अग्निहोत्री ने कहा, ''यूपी में अनिश्चितता के माहौल के कई कारण हैं। इसमें रोजगार न मिलना भी बड़ी समस्या है, जिससे युवा मानसिक तौर पर डिस्टर्ब हो जाते हैं। लोग जाॅब को लेकर परेशान रहेंगे तो उसका सीधा असर परिवार पर होगा। घरेलू समस्याएं होने पर महिलाएं तनाव में रहेंगी तो उनकी औसत आयु कम होगी। वहीं, 141 मृत्यु दर प्रति हजार का मुख्य कारण यूपी में 50 फीसदी लड़कियों की औसत शिक्षा भी न मिल पाना है। इससे उनकी लाइफस्टाइल पूरी तरह से बिगड़ जाती है, जिससे वो अपने साथ हो रहे बदलावों को समझ नहीं पाती हैं और इससे उनकी मृत्यु दर में इजाफा होता है।''
#यूपी, सहारा अफ्रीका जैसा, जहां 53 साल आयु 53 साल संभावित आयु है
- एक्सपर्ट योगेश त्रिपाठी ने कहा, ''मृत्यु दर बढ़ने का मुख्य कारण सरकारों द्वारा प्राथमिक सुविधाओं की अनदेखी करना है। प्राथमिक स्वास्थ्य केंद्रों में समय पर सही दवाइयां की उपलब्धता नहीं होती है। हाल ही में एक खबर आई कि स्कूल में बच्चों को कीड़े मारने की दवा दी गई, जिसको खाते ही 140 से ज्यादा बच्चे बीमार पड़ गए। ऐसे में यूपी की तुलना अफ्रीका से करने में कुछ गलत नहीं है, क्योंकि सिर्फ पाॅलिसीज बनती हैं, उसका ग्राउंड लेवल पर कोई काम नहीं होता है। कहीं होता है तो उसकी क्वालिटी चेक के लिए कोई माॅनिटरिंग की व्यवस्था नहीं है। एक व्यक्ति की औसत आयु 60 साल तो है, लेकिन यूपी में ये 53 साल है। बच्चों में अशिक्षा, बेरोजगारी और उससे बढ़ते तनाव के कारण बीमारियों से मृत्यु ज्यादा होती है।''
#भारत के दूसरे राज्यों को देखें तो यूपी में सबसे ज्यादा अंडर 5 मोरटैलिटी रेट है
- डॉ. देवेंद्र नेगी कहते हैं, ''मृत्यु दर डिफरेंट तो होगी ही, लेकिन ये कहना कि इसका कारण यूपी में मेडिकल सुविधाएं ही हैं तो ये गलत होगा। इसकी वजह है कि जन्म से पहले जो मां कुपोषित होगी, उसका बच्चा भी कमजोर होगा। ऐसे में दोनो को खतरा होता है। अब अगर किसी तरह से बच्चा सही सलामत जन्म लेता है तो भी दोनों डेंजर जोन में रहेंगे। इसमें कम उम्र में शादी तो लड़कियों को सही शिक्षा भी देनी होगी। पहले के आंकड़े में और अब में बहुत फर्क आया है, लेकिन हम आज भी मध्य प्रदेश, छत्तीसगढ़, झारखंड जैसे राज्यों से ज्यादा सही पोजीशन पर हैं।''
#अगर कोई लड़की केरल में जन्म लेती है तो ऐसा माना जाता है कि वो यूपी के मुकाबले केरल में 20 साल ज्यादा जिएगी
- डॉ. नेगी कहते हैं, ''ये कहना बिल्कुल सही नहीं है कि केरल में जन्मी लड़की यूपी के मुकाबले वहां 20 साल ज्यादा जिएगी। केरल में जन्मी लड़की की उम्र 20 साल ज्यादा होगी, ऐसे में तो दिल्ली और मुंबई जैसे शहरों पर भी प्रश्न चिन्ह उठता है। केरल की ही बात कीजिए तो वहां एजुकेशन लेवल 99.99% है। इस वजह से वहां अपनी लाइफ को लेकर लड़कियां कहीं ज्यादा जागरूक होंगी। इससे काफी फर्क पड़ता है, जैसे कम उम्र में शादी नहीं होगी। कुपोषित मां नहीं होगी। बच्चे के पैदा होने पर उसे मां ठीक से रख पाएगी।''
#बिहार के बाद यूपी दूसरे स्थान पर है, जहां 5 साल से कम उम्र के बच्चे कुपोषण का शिकार हैं
- हेल्थ केयर से जुड़े एक सोशल वर्कर संजय कुमार के मुताबिक, यूपी में बच्चों के कुपोषित होने का सबसे बड़ा कारण कम उम्र में लड़कियों की शादी, फिर जल्दी ही बच्चों का होना है। ये एक दिन में या किसी एक सरकार में बदल जाएगा, ये कहना जल्दबाजी होगी। सरकारें आती हैं और वादा करके पूरे 4 साल तक किसी चीज पर ध्यान नहीं देती हैं। इससे कर्मचारी-अधिकारी मनमानी करते हैं और 5वें साल फिर से नेता वादा करके वोट मांगते हैं।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva